Document ID: 32004R1813

ΚΑΝΟΝΙΣΜΌΣ (ΕΚ) αριθ. 1813/2004 ΤΗΣ ΕΠΙΤΡΟΠΉΣ
της 19ης Οκτωβρίου 2004
για τροποποίηση του κανονισμού (ΕΚ) αριθ. 1433/2003, σχετικά με τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και τη χρηματοδοτική ενίσχυση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 48 του κανονισμού αυτού,
Εκτιμώντας τα ακόλουθα:
(1)
Στο άρθρο 17 ο κανονισμός (ΕΚ) αριθ. 1433/2003 της Επιτροπής (2) προβλέπει ότι τα κράτη μέλη, μετά την έγκριση των επιχειρησιακών προγραμμάτων που υποβλήθηκαν από τις οργανώσεις παραγωγών, καθορίζουν το εγκεκριμένο ύψος της ενίσχυσης το αργότερο μέχρι τις 15 Δεκεμβρίου του έτους του προηγούμενου της θέσης των προγραμμάτων αυτών σε εφαρμογή. Προκειμένου να βελτιωθεί η δημοσιονομική διαχείριση της κοινής οργάνωσης αγοράς, είναι σκόπιμο τα κράτη μέλη να ενημερώνουν την Επιτροπή σχετικά με το συνολικό εγκεκριμένο ύψος της ενίσχυσης για το σύνολο των επιχειρησιακών προγραμμάτων.
(2)
Στο άρθρο 26 ο κανονισμός (ΕΚ) αριθ. 1433/2003 προβλέπει ότι τα στοιχεία που αφορούν τις οργανώσεις παραγωγών και τα επιχειρησιακά ταμεία και προγράμματα πρέπει να αποτελούν το αντικείμενο εκθέσεων των κρατών μελών, οι οποίες κοινοποιούνται στην Επιτροπή ετησίως την 1η Ιουνίου κατά τις διατάξεις του παραρτήματος ΙΙΙ του εν λόγω κανονισμού. Μόνον τα αριθμητικά δεδομένα τα οποία αφορούν τις πληρωμές της τελικής ενίσχυσης που όντως πραγματοποιήθηκαν υποβάλλονται το αργότερο στις 15 Νοεμβρίου. Με βάση την εμπειρία που αποκτήθηκε κατά τα τελευταία έτη, η διπλάσια προθεσμία για τις κοινοποιήσεις αποδεικνύεται περιττή και αιτία διοικητικών επιπλοκών. Είναι σκόπιμη η σχετική απλούστευση, με πρόβλεψη να διαβιβάζονται οι εκθέσεις των κρατών μελών το αργότερο στις 15 Νοεμβρίου, μαζί με τα οριστικά δεδομένα για τις πληρωμές της τελικής ενισχύσεως.
(3)
Στο παράρτημα Ι ο κανονισμός (ΕΚ) αριθ. 1433/2003 προβλέπει εξαντλητικό κατάλογο ενεργειών και δαπανών που είναι δυνατόν να καλύπτονται από τα επιχειρησιακά προγράμματα. Μεταξύ των δαπανών αυτών στο σημείο 2 του εν λόγω παραρτήματος αναφέρονται οι δαπάνες ειδικά για μέτρα βελτίωσης της ποιότητας, που συνίστανται, μεταξύ άλλων, στην αγορά πιστοποιημένων σπόρων προς σπορά. Όπως έχει δείξει η εμπειρία, είναι αναγκαίο να δοθεί κάποια διευκρίνιση όσον αφορά τον όρο «πιστοποιημένοι σπόροι προς σπορά» με ρητή παραπομπή στην οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (3), κατ’ αντιστοιχία με τον στόχο βελτίωσης και στήριξης της ποιότητας που αναφέρεται στον εν λόγω κανονισμό.
(4)
Είναι σκόπιμο να τροποποιηθεί αναλόγως ο κανονισμός (ΕΚ) αριθ. 1433/2003.
(5)
Η επιτροπή διαχειρίσεως οπωροκηπευτικών δεν διετύπωσε γνώμη εντός της προθεσμίας που ετέθη από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1433/2003 τροποποιείται ως εξής:
1)
στο άρθρο 17, προστίθεται το ακόλουθο εδάφιο:
«Εντός 30 ημερών από την εν λόγω ημερομηνία, τα κράτη μέλη γνωστοποιούν στην Επιτροπή το συνολικό ποσό της εγκριθείσας ενίσχυσης για το σύνολο των επιχειρησιακών προγραμμάτων.»·
2)
στο άρθρο 26 παράγραφος 1, η ημερομηνία «1η Ιουνίου» αντικαθίσταται από την ημερομηνία «15 Νοεμβρίου»·
3)
στο παράρτημα I το σημείο 2 στοιχείο δ) αντικαθίσταται από το ακόλουθο κείμενο:
«δ)
μέτρα βελτίωσης της ποιότητας, συμπεριλαμβανομένων των μικκυλίων και των πιστοποιημένων φυτών καθώς και των σπόρων προς σπορά των κατηγοριών “βασικοί σπόροι” και “πιστοποιημένοι σπόροι” όπως ορίζονται στην οδηγία 2002/55/ΕΚ του Συμβουλίου (4).
4)
στο παράρτημα III μέρος 3 διαγράφεται το σημείο 3.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ωστόσο, το άρθρο 1 στοιχείο 3 δεν εφαρμόζεται στα επιχειρησιακά προγράμματα που έχουν ήδη εγκριθεί από τα κράτη μέλη.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 2004.

Labels: 15
19
6